CELEX: 52013PC0746
Language: mt
Date: 2013-10-30
Title: Proposta għal DEĊIŻJONI TAL-KUNSILL Li tistabbilixxi l-pożizzjoni li għandha tittieħed mill-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ (WTO) fir-rigward tal-estensjoni tal-moratorji fuq dazji doganali fuq trażmissjonijiet elettroniċi (“il-moratorju dwar il-kummerċ elettroniku") u ilmenti mhux marbuta ma’ vjolazzjoni u ilmenti dwar sitwazzjonijiet.

|
			
		
		
		52013PC0746
		
			Proposta għal DEĊIŻJONI TAL-KUNSILL Li tistabbilixxi l-pożizzjoni li għandha tittieħed mill-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ (WTO) fir-rigward tal-estensjoni tal-moratorji fuq dazji doganali fuq trażmissjonijiet elettroniċi (“il-moratorju dwar il-kummerċ elettroniku") u ilmenti mhux marbuta ma’ vjolazzjoni u ilmenti dwar sitwazzjonijiet. /* COM/2013/0746 final - 2013/0360 (NLE) */
			
				
		
		
			
			   	MEMORANDUM TA’ SPJEGAZZJONI
1.           GĦAN TAL-PROPOSTA
Din il-proposta għandha l-għan li
tippermetti lill-Unjoni Ewropea tissieħeb mal-kunsens fl-Organizzazzjoni
Dinjija tal-Kummerċ (WTO) dwar l-adozzjoni mill-Konferenza Ministerjali
tad-WTO ta’ żewġ deċiżjonijiet li jestendu l-moratorji fuq
id-dazji doganali fuq it-trażmissjonijiet elettroniċi
("il-moratorju fuq il-kummerċ elettroniku") u ilmenti mhux
marbuta ma’ vjolazzjoni u ilmenti dwar sitwazzjonijiet.

L-Unjoni dejjem appoġġjat
l-estensjoni tal-"moratorju fuq il-kummerċ elettroniku" hekk
kif, mill-perspettiva tal-Unjoni, il-kummerċ elettroniku huwa servizz u
għalhekk m’għandux ikun suġġett għal dazji doganali.
Barra minn hekk, il-moratorju jipprovdi benefiċċji ekonomiċi
sinifikanti għall-kumpaniji fl-Unjoni. 
Fir-rigward
tal-ilmenti mhux marbuta ma’ vjolazzjoni u l-ilmenti dwar sitwazzjonijiet,
l-Unjoni hija tal-opinjoni li dawn kienu mfassla biex jinżamm bilanċ
ta’ aċċess għas-suq negozjat u konċessjonijiet tariffarji
skont il-Ftehim Ġenerali dwar it-Tariffi u l-Kummerċ tal-1994
(“GATT”) u, minħabba f’hekk, ma jidhirx xieraq li jkunu japplikaw f’dan
l-istadju skont il-Ftehim dwar l-Aspetti tad-Drittijiet tal-Proprjetà
Intellettwali Relatati mal-Kummerċ (“TRIPS”).
Il-proposta tistipula li l-Kunsill jawtorizza
lill-Kummissjoni li tadotta pożizzjoni f’isem l-Unjoni Ewropea fid-WTO
biex tissieħeb ma’ kunsens fir-rigward l-imsemmija
deċiżjonijiet. 
2.           IL-BAŻI ĠURIDIKA
GĦALL-PROPOSTA
L-Artikolu 218(9) tat-Trattat dwar
il-Funzjonament tal-Unjoni (TFUE) jistipula li meta jkun meħtieġ li
tittieħed Deċiżjoni li jkollha effett legali f’korp stabbilit bi
ftehim internazzjonali, il-Kunsill, fuq proposta mill-Kummissjoni jew
mir-Rappreżentant Għoli tal-Unjoni għall-Affarijiet Barranin u
l-Politika ta' Sigurtà, għandu jadotta Deċiżjoni li
tistabbilixxi l-pożizzjoni li għandha tiġi adottata f'isem
l-Unjoni. L-estensjoni ta’ moratorji taqa’
taħt din id-dispożizzjoni, peress li d-Deċiżjoni
tittieħed f’korp stabbilit bi ftehim internazzjonali (il-Konferenza
Ministerjali tad-WTO) li jaffettwa d-drittijiet u l-obbligi tal-Unjoni.
Il-moratorju previst dwar il-kummerċ
elettroniku jittratta kwistjonijiet li jaqgħu fil-kamp ta' applikazzjoni
tal-politika kummerċjali komuni (l-Artikolu 207 tat-TFUE) u b’mod
partikolari, l-obbligi skont il-Ftehim Ġenerali dwar il-Kummerċ
fis-Servizzi. Bl-istess mod, il-moratorju previst fuq l-ilmenti mhux marbuta
ma’ vjolazzjoni u l-ilmenti dwar sitwazzjonijiet jittratta kwistjonijiet li
jaqgħu fil-kamp ta' applikazzjoni tal-politika kummerċjali komuni, b’mod
partikolari l-obbligi skont it-TRIPS. 
3.           IL-KAMP TA’ APPLIKAZZJONI
TAL-PROPOSTA
Il-Kummissjoni se tkun awtorizzata biex
tieħu pożizzjoni f’isem l-Unjoni Ewropea sabiex tappoġġja
l-estensjoni tal-moratorji dwar il-kummerċ elettroniku u l-ilmenti mhux
marbuta ma’ vjolazzjoni u l-ilmenti dwar sitwazzjonijiet mill-Konferenza
Ministerjali tad-WTO. Jekk ikun hemm kunsens emerġenti biex tiġi
proposta estensjoni indefinita tal-"moratorju dwar il-kummerċ
elettroniku" u/jew il-moratorju dwar l-ilmenti mhux marbuta ma’
vjolazzjoni u l-ilmenti dwar sitwazzjonijiet, sabiex il-moratorji inkwistjoni
jsiru permanenti, l-Unjoni Ewropea għandha tkun ta’ appoġġ. 
Il-Parlament Ewropew se jiġi infurmat
bid-dettalji kollha minnufih, f'konformità mal-Artikolu 218(10).
2013/0360 (NLE)
Proposta għal
DEĊIŻJONI TAL-KUNSILL
Li tistabbilixxi l-pożizzjoni li għandha
tittieħed mill-Unjoni Ewropea fil-Konferenza Ministerjali
tal-Organizzazzjoni Dinjija tal-Kummerċ (WTO) fir-rigward tal-estensjoni
tal-moratorji fuq dazji doganali fuq trażmissjonijiet elettroniċi
(“il-moratorju dwar il-kummerċ elettroniku") u ilmenti mhux marbuta
ma’ vjolazzjoni u ilmenti dwar sitwazzjonijiet.
IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b’mod partikolari
l-Artikolu 207(4), flimkien mal-Artikolu 218(9) tiegħu, 
Wara li kkunsidra l-proposta mill-Kummissjoni
Ewropea, 
Billi:
(1)       Moratorju fuq dazji doganali
fuq trażmissjonijiet elettroniċi (“il-moratorju dwar il-kummerċ
elettroniku) li jiddikjara li l-"membri se jkomplu bil-prattika attwali
tagħhom li ma jimponux dazji doganali fuq trażmissjonijiet
elettroniċi' ġie adottat fil-forma ta’ dikjarazzjoni
fil-Konferenza Ministerjali tal-Organizzazzjoni Dinjija tal-Kummerċ
(“WTO”) tal-1998. 
(2)       Attwalment il-moratorju
jieħu l-forma ta’ deċiżjoni tal-Konferenza Ministerjali tad-WTO,
li ġiet imġedda kull sentejn sa mill-1998. Il-moratorju ġie
estiż l-aħħar fil-Konferenza Ministerjali tad-WTO f’Diċembru 2011
sal-2013. Dan għandu jiġi estiż ulterjorment mill-Konferenza
Ministerjali tad-WTO jew isir permanenti jekk jintlaħaq kunsens għal
dak l-għan fid-diskussjonijiet li għaddejjin jew dawk fil-futur.
(3)       L-ebda kunsens dwar
il-projbizzjoni jew l-awtorizzazzjoni ta' ilmenti mhux marbuta ma’ vjolazzjoni
u ilmenti dwar sitwazzjonijiet skont il-Ftehim TRIPS ma kien possibbli, sa
issa. Id-Dikjarazzjoni adotatta fil-Konferenza Ministerjali tad-WTO f'Ħong
Kong fl-2005 tiddikjara: "Aħna nieħdu nota tal-ħidma
mwettqa mill-Kunsill għall-Aspetti tad-Drittijiet tal-Proprjetà
Intellettwali Relatati mal-Kummerċ skont il-paragrafu 11.1
tad-Deċiżjoni ta' Doha dwar Kwistjonijiet Relatati
mal-Implimentazzjoni u Tħassib u l-paragrafu 1.h
tad-Deċiżjoni adottata mill-Kunsill Ġenerali
fl-1 ta' Awwissu 2004, u li nindirizzawha lejn it-tkomplija
tal-analiżi tal-kamp ta' applikazzjoni u l-modalitajiet għall-ilmenti
tat-tipi previsti taħt is-subparagrafi 1(b) u 1(c)
tal-Artikolu XXIII tal-GATT 1994 u nagħmlu rakkomandazzjonijiet
għas-Sessjoni li jmiss tagħna. Huwa miftiehem li, sadanittant,
il-Membri mhux se jniedu dawn l-ilmenti skont il-Ftehim TRIPS.”
(4)       Il-proċedura s’issa
għall-estensjonijiet suċċessivi tal-moratorju fuq l-ilmenti mhux
marbuta ma’ vjolazzjoni u l-ilmenti dwar sitwazzjonijiet kienet
deċiżjoni mill-Konferenza Ministerjali tad-WTO li ġiet wara
rakkomandazzjoni mill-Kunsill għal Aspetti tad-Drittijiet tal-Proprjetà
Intellettwali Relatati mal-Kummerċ. Meta wieħed iqis li għadd
limitat ħafna ta’ Membri tad-WTO qegħdin jinsistu li d-diskussjoni
dwar l-applikazzjoni tal-ilmenti mhux marbuta ma’ vjolazzjoni u l-ilmenti dwar
sitwazzjonijiet tkompli, jekk dawk il-pajjiżi jibdlu l-pożizzjoni
tagħhom favur eżenzjoni permanenti, l-UE għandha tkun lesta li
tissieħeb fil-kunsens.
(5)       Huwa fl-interess tal-Unjoni
Ewropea li tagħti l-appoġġ tagħha għall-estensjoni
tal-moratorji dwar il-kummerċ elettroniku u l-ilmenti mhux marbuta ma’
vjolazzjoni u l-ilmenti dwar sitwazzjonijiet.
(6)       Il-Kummissjoni se tirrapporta
b’mod regolari lill-Kumitat tal-Politika Kummerċjali dwar il-qagħda tad-diskussjonijiet
dwar estensjonijiet ulterjuri tal-moratorji dwar il-kummerċ elettroniku u
l-ilmenti mhux marbuta ma’ vjolazzjoni u l-ilmenti dwar sitwazzjonijiet, b’mod
partikolari jekk jinbidlu l-pożizzjonijiet ta’ Membri oħra fl-Organizzazzjoni
Dinjija tal-Kummerċ (WTO) dwar l-adozzjoni ta’ deċiżjonijiet
suċċessivi mill-Konferenza Ministerjali tad-WTO,
ADOTTA DIN ID-DEĊIŻJONI:
Artikolu 1
Il-pożizzjoni tal-Unjoni Ewropea
fil-Konferenza Ministerjali tal-Organizzazzjoni Dinjija tal-Kummerċ se
tkun li tappoġġja l-estensjoni tal-moratorji fuq dazji doganali fuq
trażmissjonijiet elettroniċi (“il-moratorju dwar il-kummerċ
elettroniku") u ilmenti mhux marbuta ma’ vjolazzjoni u ilmenti dwar
sitwazzjonijiet.
Jekk ikun hemm kunsens emerġenti li
tiġi proposta l-estensjoni indefinita tal-"moratorju dwar
il-kummerċ elettroniku" u/jew il-moratorju dwar l-ilmenti mhux
marbuta ma’ vjolazzjoni u l-ilmenti dwar sitwazzjonijiet, il-pożizzjoni
tal-Unjoni Ewropea fil-Konferenza Ministerjali tal-Organizzazzjoni Dinjija
tal-Kummerċ għandha tkun li tappoġġja l-itwal perijodu ta’
żmien jew li tappoġġja li l-moratorju fuq id-dazji doganali fuq
it-trażmissjonijiet elettroniċi u/jew il-moratorju fuq l-ilmenti mhux
marbuta ma’ vjolazzjoni u l-ilmenti sitwazzjonijiet jsir wieħed permanenti.
Artikolu 2
Din id-Deċiżjoni għandha tidħol fis-seħħ
fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President